b'\n_START_ARTICLE_\nAnsionj\xc3\xa4rvi\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 74 ha ja se on 1,5 kilometri\xc3\xa4 pitk\xc3\xa4 ja 1,0 kilometri\xc3\xa4 leve\xc3\xa4. Sen rantaviivan pituus on 5,3 kilometri\xc3\xa4 ja sen rannat ovat p\xc3\xa4\xc3\xa4asiassa peltoa, mutta ranntaan tulee my\xc3\xb6s mets\xc3\xa4\xc3\xa4. J\xc3\xa4rven vedenpinnan korkeus on 82,5 metri\xc3\xa4 mpy. Kaakossa kohoaa kallioinen Kirkonm\xc3\xa4ki 55 metri\xc3\xa4 j\xc3\xa4rven vedenpintaa korkeammalle. Muuten j\xc3\xa4rven rantaviiva on matalaa. Rantoja kiert\xc3\xa4\xc3\xa4 ruovikkoinen kasvilisuusvy\xc3\xb6hyke, jonka taakse j\xc3\xa4rven ulappa j\xc3\xa4\xc3\xa4 piiloon . J\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 on toiminut nelj\xc3\xa4 maatilaa ja rannoilla sijaitsee nelj\xc3\xa4 vapaa-ajan asuntoa. Muut l\xc3\xa4hiymp\xc3\xa4rist\xc3\xb6n j\xc3\xa4rvet ker\xc3\xa4\xc3\xa4v\xc3\xa4t m\xc3\xb6kkiasukkaita Ansionj\xc3\xa4rve\xc3\xa4 helpommin.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi kuuluu Kokem\xc3\xa4enjoen vesist\xc3\xb6ss\xc3\xa4 Vanajan reitin valuma-alueella Puujoen alueeseen. Se jaetaan viel\xc3\xa4 Ansionj\xc3\xa4rven alueeseen, johon j\xc3\xa4rvi kuuluu. Ansionj\xc3\xa4rveen tulee vett\xc3\xa4 Haminanjokea (vuolletta) my\xc3\xb6ten suoraan Mommilanj\xc3\xa4rvest\xc3\xa4, jonka vedenpinan korkeus on samalla tasolla. Puujoki jatkaa laiskasti virraten alavirtaan, jossa se putoaa 2,3 metri\xc3\xa4 alempana olevan Koiranvuolteeseen. Puujoki yhtyy Kernaalanj\xc3\xa4rvess\xc3\xa4 Hiidenjokeen, joka laskee Vanajaveteen. Ansionj\xc3\xa4rveen laskee muutama pienoja. Aarinkaisenoja, joka laskee j\xc3\xa4rven luoteisrantaan, tuo luoteesta metsien ja soiden kuivatusvesi\xc3\xa4. Hirviniemest\xc3\xa4 ja j\xc3\xa4rven it\xc3\xa4rantaan laskee kolme pelto-ojaa. Lounaisrantaan laskee Kivenpuulammi, jonka kautta laskevat my\xc3\xb6s Valkj\xc3\xa4rvi, Sampalampi ja Syym\xc3\xa4lammi.\n_START_SECTION_\nS\xc3\xa4\xc3\xa4nn\xc3\xb6stely\n_START_PARAGRAPH_\nJ\xc3\xa4rve\xc3\xa4 on s\xc3\xa4\xc3\xa4nn\xc3\xb6stelty vuonna 1954 annetun m\xc3\xa4\xc3\xa4ryksen pohjalta ja sen vuoksi Ansionj\xc3\xa4rvi ja Mommilanj\xc3\xa4rvi ovat samalla korkeudella. S\xc3\xa4\xc3\xa4nn\xc3\xb6stelypato sijaitsee Vuolteenkoskella, miss\xc3\xa4 siltarakenteisiin on ollut kytkettyn\xc3\xa4 aukkopato. Pato on vuonna 2010 annetun uuden uuden m\xc3\xa4\xc3\xa4r\xc3\xa4yksen vuoksi muutettava neulapadoksi. J\xc3\xa4rven vedenpinnan korkeus tulee silti s\xc3\xa4ilym\xc3\xa4\xc3\xa4n samana.\n_START_SECTION_\nVedenlaatu\n_START_PARAGRAPH_\nJ\xc3\xa4rven vedenlaatua on tutkittu 19.7.2016, jolloin otettiin j\xc3\xa4rven keskelt\xc3\xa4 vesin\xc3\xa4yteet pinnalta aina viiden metrin syvyyteen. Veden n\xc3\xa4k\xc3\xb6syvyys oli silloin 0,75 metri\xc3\xa4, mutta veden sameusarvot olivat pintavedess\xc3\xa4 8,3 ja pohjassa 9,0 FNU/FTU. J\xc3\xa4rvess\xc3\xa4 ei huomattu harppauskerrosta, koska veden l\xc3\xa4mp\xc3\xb6tila oli yli 18 astetta pinnasta pohjaan asti. Hapen kyll\xc3\xa4isyysaste laski 82% alas ment\xc3\xa4ess\xc3\xa4 yli 60%. Pintavedess\xc3\xa4 kokonaisfosforipitoisuus oli 33 ja pohjassa 52 mikrogrammaa litrassa vett\xc3\xa4 (\xce\xbcg/l). Fosfaattina siit\xc3\xa4 oli vastaavasti 9 ja 13 \xce\xbcg/l. Typpipitoisuudet (kokonaistyppi) olivat vastavasti 1290 ja 1350 \xce\xbcg/l. N\xc3\xa4ill\xc3\xa4 ravinnearvoilla muodostui planktonlev\xc3\xa4\xc3\xa4 klorofylli-a:n arvoilla mitattuna 9,4 ja 5,7 \xce\xbcg/l. Veden happamuustaso oli eri vesikerroksissa pH 6,9. Vedess\xc3\xa4 on humusta sen verran, ett\xc3\xa4 veden v\xc3\xa4riluku oli 94 koko vesimassassa._NEWLINE_Ansionj\xc3\xa4rve\xc3\xa4 tutkittiin my\xc3\xb6s vuonna 2013. J\xc3\xa4rvi todettiin olevan ruskeavetinen humusj\xc3\xa4rvi, jonka rannoilla kasvoi runsaasti vesikasvillisuutta. Veden humuspitoisuus oli kohtalaista, ravinnepitoisuudet olivat koholla ja j\xc3\xa4rvi merkittiin voimakkaasti rehev\xc3\xb6ityneeksi eli eutrofiseksi. Kuormituksen l\xc3\xa4hteeksi mainittiin hajakuormitus. J\xc3\xa4rven pohjalla oli havaittu sis\xc3\xa4ist\xc3\xa4 kuormitusta, mik\xc3\xa4 nosti veden fosforipitoisuuksia pintavesi\xc3\xa4 korkeammiksi. Veden happipitoisuus oli kuitenkin hyv\xc3\xa4ll\xc3\xa4 tasolla. Veden hygienia oli hyv\xc3\xa4. J\xc3\xa4rvess\xc3\xa4 ei ole tapahtunut kehityst\xc3\xa4 parempaan tai huonompaan suuntaan koko 2000-luvulla.\n_START_SECTION_\nYmp\xc3\xa4rist\xc3\xb6arvoja\n_START_PARAGRAPH_\nJ\xc3\xa4rvi sis\xc3\xa4ltyy Natura 2000 -alueeseen (FI0305003), jonka kokonaispinta-ala on 94 hehtaaria, sill\xc3\xa4 se jatkuu viel\xc3\xa4 700 metri\xc3\xa4 Haminanjokea yl\xc3\xb6s. Suojelualue alkaa aivan Ansionj\xc3\xa4rven rannasta. J\xc3\xa4rvi on tyypilt\xc3\xa4\xc3\xa4n l\xc3\xa4pivirtausj\xc3\xa4rvi, jossa vesi vaihtuu nopeasti. J\xc3\xa4rvess\xc3\xa4 on runsaasti vesikasvillisuutta, jota yleisimmin edustaa isosorsimo (Glyceria maxima). J\xc3\xa4rvi on valtakunnallisesti arvokas lintuvesi ja l\xc3\xa4nsip\xc3\xa4\xc3\xa4n Aarikaislahti on parasta pesim\xc3\xa4aluetta.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa Puujoen nimi kirjoitettiin \xe2\x80\x9dOitenjoki\xe2\x80\x9d ja viereinen \xe2\x80\x9dWalkianj\xc3\xa4rvi\xe2\x80\x9d oli huomattavasti nykyist\xc3\xa4 suurempi. J\xc3\xa4rvess\xc3\xa4 on selv\xc3\xa4sti toimitettu j\xc3\xa4rvenlasku. Ansionj\xc3\xa4rven vedenpinta saattoi silloin olla hyvin l\xc3\xa4hell\xc3\xa4 nykyisi\xc3\xa4 arvoja, sill\xc3\xa4 sen rantaviivan muoto muistuttaa aivan nykyist\xc3\xa4. J\xc3\xa4rven rantoja ruopattiin 1950-luvulla, mutta ruoppauksessa rannalle nostetut pohjamassat valuivat takaisin veteen. T\xc3\xa4st\xc3\xa4 kuulemma johtuu j\xc3\xa4rven ruoikkoinen ranta . Kun vertaa vuoden 1964 peruskarttaa ja muita sen j\xc3\xa4lkeen julkaistuja karttoja, ei Ansionj\xc3\xa4rven ymp\xc3\xa4rist\xc3\xb6ss\xc3\xa4 ole tapahtunut suuria muutoksia.'